b'\n_START_ARTICLE_\n\xc5\xbdelezni prstan\n_START_SECTION_\nVsebina\n_START_PARAGRAPH_\nSiroma\xc5\xa1na \xc5\xbeena je imela sina, ki se je odlo\xc4\x8dil olaj\xc5\xa1ati jima te\xc5\xbeko \xc5\xbeivljenje tako, da se je odpravil slu\xc5\xbeiti. Ko je zaslu\xc5\xbeil tri krajcarje, je od\xc5\xa1el iskat sre\xc4\x8do v svet._NEWLINE_V neznani vasi se mu je zasmilil pes, ki so ga hoteli otroci kamenjati. V zameno za krajcar so mu ga prepustili, pes pa je de\xc4\x8dku obljubil pomo\xc4\x8d, \xc4\x8de bi jo kdaj potreboval. V naslednji vasi je s krajcarjem re\xc5\xa1il ma\xc4\x8dko pred utopitvijo, ta mu je prav tako obljubila pomo\xc4\x8d. Skupaj so potovali dalje, dokler ob poti niso opazili pastirja, ki je ubijal ka\xc4\x8do. De\xc4\x8dek je z zadnjim krajcarjem prepre\xc4\x8dil njeno smrt, ka\xc4\x8da pa mu je za pla\xc4\x8dilo obljubila \xc5\xbeelezni prstan, s katerim se ti izpolni vse, kar si \xc5\xbeeli\xc5\xa1. Napotili so se do gradu kralja vseh ka\xc4\x8d, kjer je de\xc4\x8dek prejel prstan, pri tem pa je moral upo\xc5\xa1tevati navodila ka\xc4\x8de, kajti kralj ka\xc4\x8d je srdito zamahnil z repom._NEWLINE_De\xc4\x8dek je z mo\xc4\x8djo \xc5\xbeeleznega prstana nasitil obe \xc5\xbeivali in sebe, potem so se vrnili v doma\xc4\x8do vas. Pono\xc4\x8di je de\xc4\x8dek spremenil staro bajto v lepo pala\xc4\x8do in tako presenetil mater, s katero sta odslej \xc5\xbeivela sre\xc4\x8dno in veselo._NEWLINE_Toda ko je de\xc4\x8dek dorastel v mladeni\xc4\x8da, se je odlo\xc4\x8dil, da se bo poro\xc4\x8dil. Po nevesto je od\xc5\xa1el h kralju tiste de\xc5\xbeele. Kralj je \xc5\xbee sli\xc5\xa1al o mladeni\xc4\x8devi sre\xc4\x8di, zato se mu ni hotel odre\xc4\x8di, postavil pa mu je pogoj: h\xc4\x8der mu da za \xc5\xbeeno, \xc4\x8de postavi na kraljevem vrtu najve\xc4\x8djo smreko, kar jih je bilo v gozdu. Mladeni\xc4\x8d je z mo\xc4\x8djo prstana to storil, prav tako je re\xc5\xa1il naslednji nalogi: poleg gradu je postavil pala\xc4\x8do iz stekla in od svoje pala\xc4\x8de do gradu speljal \xc5\xa1iroko cesto s samimi razli\xc4\x8dnimi drevesi ob strani in razli\xc4\x8dnimi pticami v drevju._NEWLINE_Potem se je poro\xc4\x8dil s kraljevo h\xc4\x8derjo in jo odpeljal na svoj dom. Vendar je njegova \xc5\xbeena ljubila princa sosednje de\xc5\xbeele, zato se je \xc5\xbeelela mladeni\xc4\x8da znebiti. Povpra\xc5\xa1ala ga je, kako mu vse uspeva, in izvedela za \xc5\xbeelezni prstan, ki ga je mladeni\xc4\x8d nosil na vrvici za vratom. Pono\xc4\x8di mu ga je ukradla in mladeni\xc4\x8d se je z materjo zbudil v stari bajti._NEWLINE_Ma\xc4\x8dka in pes sta ga prepri\xc4\x8dala, da so se odpravili v svet iskat prstan. Dolga pot jih je vodila skozi mesta in vasi, skozi gozdove in \xc4\x8dez pu\xc5\xa1\xc4\x8davo do morja. \xc5\xbdivali sta odplavali naprej, medtem ko je mladeni\xc4\x8d \xc4\x8dakal. Na drugem bregu sta na\xc5\xa1li prelep grad. Ma\xc4\x8dka se je prikupila kraljevi h\xc4\x8deri in skrivaj preiskala ves grad, prstana pa ni na\xc5\xa1la. Ujela je mi\xc5\xa1 in ta ji je obljubila, da ji bo priskrbela prstan, \xc4\x8de jo pusti pri \xc5\xbeivljenju. Ko ga je dobila, sta se s psom odpravila nazaj proti mladeni\xc4\x8du, med plavanjem pa je pes predlagal, da bi on nosil prstan, ker ni \xc5\xa1e ni\xc4\x8d storil za gospodarja. Sprla sta se in ma\xc4\x8dki je padel prstan iz ust v morje. Medtem ko sta \xc5\xbealostno plavala dalje, je pes ujel zlato ribo, ki je v zameno za svoje \xc5\xbeivljenja prinesla prstan._NEWLINE__NEWLINE_Vsi trije so se vrnili domov, kjer si je mladeni\xc4\x8d za\xc5\xbeelel, naj princ in princesa \xc5\xbeivita v njihovi revni bajti, oni pa v gradu onkraj morja.\n_START_SECTION_\nAnaliza (po teoriji V. J. Proppa)\n_START_PARAGRAPH_\nRuski preu\xc4\x8devalec pravljic Vladimir J. Propp je leta 1928 predstavil teorijo, po kateri lahko sistemati\xc4\x8dno analiziramo vsako \xc4\x8dude\xc5\xbeno pravljico in preu\xc4\x8dimo njeno strukturo. Uvedel je funkcije likov kot temeljne gradnike vsake \xc4\x8dude\xc5\xbene pravljice, na podlagi teh funkcij (vseh je 31) in povezovanja med njimi pa pokazal obstoj enega samega tipa pravljice. Funkcije se med seboj povezujejo v linije, pri samem povezovanju obstajajo dolo\xc4\x8dena pravila (funkciji prepovedi bo sledila funkcija kr\xc5\xa1itve prepovedi npr.) Poleg funkcij obstajajo \xc5\xa1e pomo\xc5\xbeni elementi za medsebojno povezavo funkcij in motivacije. V analizi so uporabljeni znaki, razlo\xc5\xbeeni v Proppovi Morfologiji pravljice._NEWLINE_\xc5\xbdelezni prstan je zgrajen iz treh zaporednih linij (linija je zaporedje dogodkov, ki jih spro\xc5\xbei manko ali \xc5\xa1kodovanje, zaklju\xc4\x8di pa se z zapolnitvijo manka oz. z zmago nad \xc5\xa1kodljivcem)._NEWLINE__NEWLINE_Iz izhodi\xc5\xa1\xc4\x8dnega stanja (\xce\xb1) prve linije izhaja manko (pomankanje) sredstev za dostojno pre\xc5\xbeivljenje (a5): junak s svojo materjo \xc5\xbeivi v rev\xc5\xa1\xc4\x8dini. Manko postane motivacija za junakov odhod od doma._NEWLINE__NEWLINE_Prvo linijo lahko zapi\xc5\xa1emo takole: \xce\xb1 a5 B3 C \xe2\x86\x91 \xc4\x8c7 D5 E9 F3 E1 \xe2\x86\x93 J6 \xc5\xa02_NEWLINE__NEWLINE_Junak je pobudnik za svoj odhod od doma (B3): de\xc4\x8dek gre slu\xc5\xbeit. V tem dejanju je prikazan za\xc4\x8detek odpora (C),povezan z odpravo (\xe2\x86\x91): de\xc4\x8dek gre v svet, ne vemo, kdaj se bo vrnil. Na poti sre\xc4\x8da psa, ki ga mu\xc4\x8dijo. Dejanje/stanje \xc5\xbeivali spada med druge pro\xc5\xa1nje (\xc4\x8c7) pod funkcijo preizku\xc5\xa1anja (\xc4\x8c), ki mu navadno sledi pridobitev \xc4\x8dude\xc5\xbenega pomo\xc4\x8dnika ali sredstva. De\xc4\x8dek re\xc5\xa1i psa, prizanese prosilcu (D5). Oseba se junaku ponudi na voljo (E9): pes de\xc4\x8dku ponudi pomo\xc4\x8d. Kasneje sre\xc4\x8da tudi ma\xc4\x8dko in ka\xc4\x8do v te\xc5\xbekih okoli\xc5\xa1\xc4\x8dinah in jima prav tako pomaga, v zameno dobi njuno pomo\xc4\x8d/\xc4\x8dude\xc5\xbeno sredstvo. Iste tri funkcije se pojavijo v enakem zaporedju trikrat zapored, kar opredelimo kot potrojitev. Ka\xc4\x8da junaka vodi proti gradu (F3), kjer mu podari \xc4\x8dude\xc5\xbeno sredstvo (E1). Junak se vrne domov (\xe2\x86\x93), kjer s \xc4\x8dude\xc5\xbenim sredstvom premaga rev\xc5\xa1\xc4\x8dino (J6). Prva linija se kon\xc4\x8da z izgradnjo pala\xc4\x8de (\xc5\xa02), kar je kot funkcija junakova pridobitev nove podobe (\xc5\xa0)._NEWLINE__NEWLINE_Druga linija je kraj\xc5\xa1a: a1 C O P U*_NEWLINE__NEWLINE_Pojavi se nov manko: junak \xc5\xbeeli najti nevesto. Za\xc4\x8detku odpora (C) niti ne sledi odprava od doma, junak se poteguje za roko princese doma\xc4\x8dega kraljestva. Nalo\xc5\xbeijo mu te\xc5\xbeko nalogo (O), ki pa jo z uporabo \xc4\x8dude\xc5\xbenega sredstva hitro re\xc5\xa1i (P). Zopet pride do potrojitve, junak dobi \xc5\xa1e dve te\xc5\xbeki nalogi, ki ju re\xc5\xa1i s pomo\xc4\x8djo \xc4\x8dude\xc5\xbenega sredstva. Poro\xc4\x8di se s kraljevo h\xc4\x8derjo (U*)._NEWLINE__NEWLINE_Tretja linija: \xce\xb51 A2 B4 C \xe2\x86\x91 F2 J1 \xe2\x86\x93 T u\xc2\xba_NEWLINE__NEWLINE_Zadnja linija se za\xc4\x8dne s \xc5\xa1kodljiv\xc4\x8devim poizvedovanjem po \xc4\x8dude\xc5\xbenem predmetu (\xce\xb51): nevesta spra\xc5\xa1uje o \xc5\xbeeleznem prstanu. Sledi \xc5\xa1kodovanje (A2): nevesta prstan ukrade. Ko junak izve za nesre\xc4\x8do (B4), mu pes in ma\xc4\x8dka ponudita pomo\xc4\x8d (opredelimo kot povezovalni dejavnik), sledita odprava (C) in odhod (\xe2\x86\x91) z dolgim potovanjem (F2). Jasno je razvidna motivacija za odhod: iskanje \xc4\x8dude\xc5\xbenega sredstva. Objekt iskanja uplenijo z uporabo zvija\xc4\x8de (J1) in se vrnejo domov (\xe2\x86\x93). S \xc4\x8dude\xc5\xbenim sredstvom kaznujejo \xc5\xa1kodljivca (T): naj kraljeva h\xc4\x8di \xc5\xbeivi v bajti namesto v gradu. Junaku ostane nadomestilo v obliki prstana in bogastva (u\xc2\xba)._NEWLINE__NEWLINE_Omeniti velja \xc5\xa1e spremembi krogov delovanja nekaterih oseb: prvi\xc4\x8d, ko pes in ma\xc4\x8dka kot darovalca postaneta pomo\xc4\x8dnika, in drugi\xc4\x8d, ko nevesta postane \xc5\xa1kodljivec. Tako za nadaljnji razvoj pravljice ni bilo potrebno vpeljati novih likov._NEWLINE__NEWLINE_Funkcijo darovalca/pomo\xc4\x8dnika opravita tudi mi\xc5\xa1 in zlata riba, ki pa nista v neposrednem stiku z junakom, vendar delujeta v njegov prid.\n_START_SECTION_\nInterpretacija\n_START_PARAGRAPH_\nPrvine pravljice \xc5\xbdelezni prstan so precej moralnega zna\xc4\x8daja. Kdor je dober in usmiljen, pa \xc4\x8deprav reven, bo prejel pla\xc4\x8dilo za svojo dobroto (lahko prepoznamo vplive kr\xc5\xa1\xc4\x8danske vere)._NEWLINE__NEWLINE_V ospredju je motiv bogastva, ki celo nadvlada nad motivom ljubezni. Na koncu je junak namre\xc4\x8d sre\xc4\x8den, \xc4\x8deprav ostane brez neveste. Nasprotno je nevesta predstavljena kot o\xc5\xa1kodovana, \xc4\x8deprav je uresni\xc4\x8dila svojo ljubezen. S tega vidika lahko pogledamo tudi vlogo ka\xc4\x8de v primerjavi s svetopisemskim motivom, kjer ka\xc4\x8da zavede Evo: \xc5\xbeelezni prstan kot darilo ka\xc4\x8de (jabolko), ne more vzpostaviti popolne sre\xc4\x8de (raja), ima razdiralni u\xc4\x8dinek._NEWLINE__NEWLINE_Zanimiv je odnos med junakom in njegovo materjo. V vseh linijah pravljice se vrne k njej, tudi nevesto pripelje domov. Motiv izhaja iz zgodbe o kralju Ojdipu, kjer se Ojdip nevede o\xc5\xbeeni z lastno materjo.'